চাঁপাইনবাবগঞ্জ প্রতিনিধি ঃ চাঁপাইনবাবগঞ্জের শিবগঞ্জ উপজেলার ঐতিহাসিক কানসাট মহাসড়কের উপর জমে উঠেছে আম বাজার। দেশের সর্ববৃহৎ এই আম বাজারে এখন প্রতিদিন জেলার বিভিন্ন এলাকা থেকে রিকশা-ভ্যান  যোগে আসছে বিভিন্ন জাতের আম। কিন্তু সারারাস্তা জুড়ে রিকশাভ্যান এবং রাস্তার দুপাশে অবৈধ স্থাপনা থাকায় ছোট বড় অসংখ্য যানবাহন চলাচল ব্যাহত হচ্ছে। প্রতিদিন প্রায় দেড় কি,মি রাস্তা জুড়ে এই আম বাজার বসায় দেড় কি,মি রাস্তা পার হতে প্রায় সময় লাগছে প্রায় ২ ঘন্টা। ফলে এই রাস্তায় চলাচলকারী যাত্রীসাধারণকে চরম দুর্ভোগ পোহাতে হচ্ছে। প্রতিদনি সকাল ৯ টা থেকে রাত ৯টা পর্যন্ত এই মহাসড়কে যানজট লেগে থাকছে। কানসাট ঘুরে দেখা গেছে, কানসাট বাজার এলাকার মোঃ মবিনুর রহমান মিয়ার সিনেমা হল থেকে কানসাট ব্রীজের ওপার পর্যন্ত  চাঁপাইনবাবগঞ্জ-সোনামসজিদ স্থলবন্দর মহাসড়কের উপর আম বিক্রেতারা রিকশাভ্যানে করে রাস্তার দুপাশে আম নিয়ে বিক্রির জন্য দাঁড়িয়ে রয়েছেন এবং দেশের বিভিন্ন জেলা থেকে আগত ফলব্যবসায়ীসহ স্থানীয় আড়ৎদাররা রাস্তার উপর থেকেই আম বেচা-কেনা করছেন। আম ব্যবসায়ী সূত্রে জানাগেছে, কানসাট কুঁজে রাজার রাজবাড়ির পেছনে আম বাজারের জন্য স্থান নির্ধারণ থাকলেও উদ্যোগের অভাবে তা ফাঁকা পড়ে রয়েছে। দেশের দ্বিতীয় বৃহত্তম সোনামসজিদ স্থলবন্দর থাকায় প্রতিদিন প্রায় ২শ থেকে আড়াইশ পণ্যবাহী ট্রাক এবং ৩হাজার বিভিন্ন যন্ত্রচালিত যানবাহন ওই সড়কে চলাচল করায় আম বাজারের  কারণে তীব্র জানজটের সৃষ্টি হচ্ছে। বিঘিœত হচ্ছে চাঁপাইনবাবগঞ্জ-সোনামসজিদ-ভোলাহাট রুটে চলাচলকারী সেমী গেটলকসহ ঢাকা-চাঁপাই রূটে চলাচলকারী যানবাহন গুলো। এব্যাপারে শিবগঞ্জ থানার ওসি মির্জা আব্দুস সালামের সাথে যোগাযোগ করা হলে তিনি জানান, যানজট নিরসনকল্পে ইতিমধ্যে আম ব্যবসায়ীসহ আম সমিতি ও ইজারাদাররের সাথে বৈঠক হয়েছে। আশাকরা যায় খুব শীঘ্রই এই সমস্যার সমাধান হবে।